Informácia o priebehu a výsledkoch 
Svetového summitu FAO o potravinovej bezpečnosti 
a 36. zasadnutia konferencie FAO

A. Svetový summit o potravinovej bezpečnosti

V dňoch 16.-18.11.2009 sa v ústredí FAO v Ríme uskutočnil v poradí tretí Svetový summit o potravinovej bezpečnosti za účasti viac ako 60 hláv štátov  a viac ako 100 ministrov z celého sveta. Slovenskú delegáciu viedol minister pôdohospodárstva V. Chovan, členmi boli: S. Vallo, veľvyslanec SR v TR; Ľ. Miček SP SR pri FAO; J. Husárik, MP; Z. Weberová, MP SR. 
Po otváracom ceremoniáli vedúci delegácií prijali Deklaráciu svetového summitu o potravinovej bezpečnosti.
Slávnostnú ceremóniu zahájil J. Diouf, ktorý privítal významných politikov z celého sveta. Predseda talianskeho parlamentu Renato Schifani zdôraznil, že prístup k potravinám a vode je univerzálne právo a podporil obnovený multilateralizmus na odstránenie hladu a nerovností. Generálny tajomník OSN Ban Ki-moon povedal, že nemôže byť potravinová bezpečnosť bez klimatickej bezpečnosti a zdôraznil dôležitosť nadchádzajúcich rokovaní o klimatických zmenách v Kodani. Starosta Ríma G. Alemanno vyhlásil, že je hrdý na to, že Rím je hostiteľom takéhoto summitu. 

J. Diouf varoval pred medzinárodným nezáujmom k otázke hladu, čomu nasvedčuje neúčasť niektorých kľúčových svetových lídrov na summite. Vyzval na zvýšenie investícií do poľnohospodárstva na prekonanie hladu. Vyjadril nádej, že reformovaný výbor FAO pre potravinovú bezpečnosť bude slúžiť ako popredná medzinárodná platforma pre jej efektívnejšie adresovanie. 

Premiér Talianska a predseda summitu Silvio Berlusconi zdôraznil potrebu premeniť slová na skutky. Delegáti zvolili nasledovných podpredsedov summitu: Mahaman Moussa (Nigéria), Li Zhengdong (Čína), Eva Kjer Hansen (Holandsko), Michelle Bachelet Jeria (Čile), Abdul Latif Jamal Rashid (Irak), Alonzo Fulgham (USA) a David Carter (Nový Zéland). Spomedzi nich boli zvolení predsedajúci jednotlivých „okrúhlych stolov“. Delegáti schválili program, časový harmonogram summitu a deklaráciu svetového summitu o potravinovej bezpečnosti. 

Muammar EL-GHEDDAFI, vodca Veľkej líbyjskej arabskej ľudovej socialistickej džamahírie komentoval neprítomnosť niektorých bohatých štátov na stretnutí, pripomenul dlhy Afriky, ktoré vznikli dlhodobým koloniálnym vykorisťovaním jej zdrojov. Vyzval FAO, aby vytvorila banku osív na zlepšenie potravinovej bezpečnosti, aby sa v krajinách používali len národné genofondy a nie geneticky modifikované, ktoré sú v rukách bohatých firiem, ktoré by ovládli svetový trh. Prezident Egypta Mohamed Hosni MUBARAK zdôraznil základné právo na potraviny, upozornil na neoddeliteľnosť potravinovej bezpečnosti od trvalo udržateľného rozvoja a na nespravodlivé obchodné praktiky. Pápež Benedikt XVI. pomenoval hlad ako najkrutejší a najkonkrétnejší znak chudoby. Nie je možné ďalej akceptovať nadbytok a plytvanie v čase, keď dráma hladu naberá stále väčšie rozmery. Katolícka cirkev preto bude neustále venovať pozornosť snahám o prekonanie hladu. Slovom aj skutkami bude podporovať plánovanú, zodpovednú a solidárnu činnosť na odstránenie hladu. Upozornil na slabiny súčasného mechanizmu potravinovej bezpečnosti a žiadal lepší prístup na trh pre chudobné krajiny. Prezident Brazílie Luiz Inácio LULA DA SILVA  hovoril o skúsenostiach jeho krajiny s cieľom znížiť chudobu a hlad do roku 2015 na polovicu za pomoci politickej vôle a sociálnych programov pre malých farmárov a ženy. Katarský predstaviteľ Sheikh Hamad bin Khalifa AL-THANI zdôraznil, že chudoba a hlad sa netýkajú len potravinovej bezpečnosti, ale aj celkovej bezpečnosti. Prezidentka Čile Michelle BACHELET JERIA poznamenala, že globálna spolupráca medzi vládami ako odpoveď na globálnu krízu odvrátila pokles, zdôraznil potrebu spolupráce v potravinovej bezpečnosti, aby sa predišlo sociálnym pohromám. Slovinský prezident Danilo Türk vyzdvihol politiku súdržnosti, hodnotenie citlivosti, rýchlu reakciu, vyrovnanú produkciu potravín a emisií skleníkových plynov a úlohu inštitúcií, ktoré sa venujú bezpečnosti potravín. Prezident Ghany Bharrat Jagdeo navrhol riešiť problém potravinovej bezpečnosti kampaňou do pozornosti ľudí v rozvinutých krajinách, aby ich politickí lídri poskytovali financie pre rozvojový svet. Prezident Mali Amadou Toumani TOURE  žiadal zvýšiť investície do poľnohospodárstva, reguláciu obchodu a bojovať proti špekuláciám s cenami potravín. Predseda Európskej komisie José Manuel BARROSO poukázal na hlavnú úlohu poľnohospodárstva v boji proti klimatickým zmenám a zaručením potravinovej bezpečnosti. Podľa neho zvýšené dodatočné financovanie potravinovej bezpečnosti musí byť kľúčovým výsledkom v Kodani a zdôraznil tiež nedávny prísľub EÚ na summite G8 v L’Aquile.

Hlavy štátov sa zhodli v názore, že zvolenie vrcholovej schôdzky bolo nevyhnutné, pretože problematika hladu vo svete sa neriešila tak, ako bolo ustanovené na predchádzajúcich stretnutiach. Hneď v úvode však viacerí zdôraznili, že sa na podujatí nezúčastňujú tí najdôležitejší. Podporili text deklarácie v ktorej sa uvádza, že množstvo hladujúcich vo svete treba výrazne zredukovať, pretože ich počet už presiahol 1 mld. Poukázali na predchádzajúce záväzky Miléniových cieľov, ktoré sa neplnia. Problematika hladu vo svete už nadobudla také rozmery, že sa jej riešenie musí stať základom politiky všetkých krajín, vrátane regionálnych a globálnych politík. Významným prvkom sa musí stať Globálne partnerstvo pre poľnohospodárstvo, potravinovú bezpečnosť a výživu a posilnenie úlohy Výboru pre svetovú potravinovú bezpečnosť. Na zabezpečenie potravy pre viac ako 9 miliárd obyvateľov planéty do roku 2050 je potrebné zvýšiť poľnohospodársku produkciu o 70%. Treba hľadať spôsoby ako dostatočne nasýtiť bezpečnými a nutritívnymi potravinami, pričom najviac ohrozené sú ženy a deti. Na dosiahnutie týchto cieľov bude potrebná medzinárodná solidarita a spolupráca, prispôsobenie medzinárodných pravidiel a legislatívy a celá náplň OSN. Vyzvali na otvorenie svetových trhov, zvýšenie investovania do poľnohospodárstva zmysle dohovoru z L´Aquily a pozorne vnímať upozornenia expertov na klimatické zmeny. 


Na Summite vystúpil aj slovenský minister pôdohospodárstva V. Chovan, ktorý sa vo svojom vystúpení stotožnil s návrhom deklarácie a s „Piatimi rímskymi princípmi pre udržateľnú potravinovú bezpečnosť“. Vyjadril naše pozitívne aj negatívne skúsenosti s udržaním výroby potravín na Slovensku. 

Všetci účastníci Summitu sa prihlásili k navrhovanej Deklarácii a k jej piatim princípom:
1. princíp:
Investovať do národných plánov potravinovej bezpečnosti s cieľom zabezpečiť tok zdrojov do výhodných a výsledkovo orientovaných programov a partnerstiev

2. princíp:
Podporovať strategickú koordináciu na národnej, regionálnej a globálnej úrovni s cieľom zlepšenia riadenia, podpory lepšieho využitia zdrojov a zamedzenia duplikácii programov
3. princíp:
Usilovať sa o komplexný dvojstupňový prístup k potravinovej bezpečnosti, ktorý by obsahoval priame akcie na okamžité riešenie hladu najviac postihnutých skupín a zároveň strednodobú a dlhodobú stratégiu pre trvalo udržateľné poľnohospodárstvo, potravinovú bezpečnosť, výživu a rozvoj vidieka. Účelom týchto opatrení má byť odstránenie príčin hladu a chudoby, a to aj prostredníctvom realizácie práva na primerané potraviny
4. princíp:
Zabezpečiť pevné postavenie multilaterálneho systému trvalým zlepšovaním účinnosti, zodpovednosti , koordinácie a efektívnosti multilaterálnych inštitúcií
5. princíp:
Zabezpečiť trvalé plnenie záväzkov všetkými partnermi, ktoré sa týkajú investovania do poľnohospodárstva, potravinovej bezpečnosti a výživy; so súčasným poskytnutím finančných zdrojov, ktoré časovo a objemovo zabezpečia podporu viacročných plánov a programov. 

Slovenská delegácia vedená ministrom pôdohospodárstva SR sa stretla s generálnym riaditeľom FAO J. Dioufom, ktorý potvrdil nadštandardné postavenie Slovenska v tejto organizácii a poďakoval sa za aktivity SR pri reforme organizácie. Zástupca generálneho riaditeľa FAO J. Buttler podporil aktivity SR počas kandidatúry do Rady FAO a ponúkol pomoc a podporu. M. Kadlečíková, asistentka generálneho riaditeľa a predstaviteľka Európy a strednej Ázie informovala o pripravovanej regionálnej konferencii v Arménsku. Ministra V. Chovana požiadal o stretnutie aj moldavský minister V. Cosarciuc. Prejavil záujem o spoluprácu pri príprave Moldavska na vstup do EÚ, zaujímal sa hlavne o oblasť veterinárnej a fytosanitárnej legislatívy a o expertov pri čerpaní predvstupových eurofondov. Ministri sa dohodli na výmene oficiálnych listov s definovaním záujmových oblastí. Moldavský minister ponúkol možnosti vstupu slovenského kapitálu do potravinárskeho priemyslu. Veľvyslanec S. Vallo sa krátko stretol s talianskym premiérom S. Berlusconim. Stály predstaviteľ SR pri FAO Ľ. Miček sa stretol s veľvyslancami Francúzska, Ruska, Nemecka, Dánska, Estónska, Holandska, USA, námestníkom ministra pôdohospodárstva Ukrajiny a stálymi predstaviteľmi viacerých členských krajín FAO, od ktorých získal podporu pre kandidatúru SR pre voľby do Rady FAO. Minister V. Chovan sa stretol aj s veľvyslancom SR pri ZÚ Vatikán J. Draveckým a riaditeľom Slovenského inštitútu v Ríme P. Krupárom.


Súbežne s plenárnym zasadnutím sa uskutočnili štyri tematické okrúhle stoly.
Okrúhly stôl 1: Minimalizácia negatívnych vplyvov potravinových, ekonomických a finančných kríz na svetovú potravinovú bezpečnosť
Jordánsky minister poľnohospodárstva Saeed Masri hovoril o vplyve ekonomickej krízy a poľnohospodárskych dotáciách rozvinutých krajín na jordánskych malých farmárov. Ďalší spolu predsedajúci minister pre medzinárodnú spoluprácu Kanady Beverley Oda podčiarkol, že väčšina malých farmárov sú ženy a zdôraznil potrebu potravinovej pomoci. Výkonná riaditeľka Svetového potravinového programu Josette Sheeran diferencovala účinky absolútneho nedostatku potravín a nedostatku potravín spôsobeného vysokými cenami potravín a zlým prepojením medzi farmármi a trhmi. Zdôraznila potrebu potravinovej bezpečnostnej siete.
Ďalšie názory a námety: národné vlády musia investovať do malých fariem a lokálnych potravinových trhov, pomoc smerovať čiastočne prostredníctvom organizácií farmárov, zlé fungovanie systému skorého varovania pre potravinovú bezpečnosť, potreba lepšieho štatistického informačného systému, umožnenie prístupu na trh malým farmárom, dôležitosť prístupu k trhovým informáciám a vstupom, príčinná súvislosť medzi finančnou, ekonomickou, klimatickou a potravinovou krízou, trhové reformy, plánovanie na národnej úrovni, verejno-súkromné partnerstvo, pozberové straty.

Okrúhly stôl 2: Implementácia reformy globálneho riadenia potravinovej bezpečnosti
Diskutovalo sa o reforme globálneho riadenia podpory stratégií potravinovej bezpečnosti. Spolupredseda, minister poľnohospodárskeho rozvoja Brazílie Guilherme Cassel uviedol, že je potrebná reforma výboru FAO pre svetovú potravinovú bezpečnosť a zvýšenie účasti občanov. Spolupredsedkyňa, komisárka EÚ pre poľnohospodárstvo Mariann Fischer Boel zdôraznila úlohu klimatických zmien, infraštruktúry, investícií a partnerstva. Stála zástupkyňa Argentíny pri FAO Maria del Carmen Squeff popísala prácu kontaktnej skupiny, ktorá negociovala reformu výboru FAO pre potravinovú bezpečnosť. Privítala vstup veľkého počtu účastníkov rozhodovacieho procesu a angažovanosť medzinárodných agentúr, žiadala flexibilitu v reformovanom systéme riadenia.  
Ďalší rečníci privítali reformu výboru FAO pre potravinovú bezpečnosť a diskutovali na námety: koordinácia medzi národnou, regionálnou a globálnou úrovňou, flexibilita, potreba zabrániť duplikácii, úloha expertov, obnovenie postavenia potravinovej bezpečnosti, sebadôvera a reforma národných štruktúr potravinovej bezpečnosti v súlade s výborom FAO pre potravinovú bezpečnosť.

Okrúhly stôl 3: Adaptácia na klimatické zmeny a zmiernenie zmien pôsobiacich na poľnohospodárstvo a potravinovú bezpečnosť

Okrúhly stôl sa venoval vzťahu poľnohospodárstva a potravinovej bezpečnosti k adaptačným a zmierňujúcim opatreniam. K problému sa vyjadrili Hasina Wajed, predseda vlády Bangladéšu a Tony Burke, minister poľnohospodárstva, rybárstva a lesníctva Austrálie a ďalší panelisti z medzinárodných organizácií a výskumných centier. Zdôraznili, že politiky v lesníctve a poľnohospodárstve môžu významne napomôcť pri eliminácii hladu, zabezpečení potravinovej bezpečnosti a biodiverzity. 

Za prioritné oblasti zmierňujúcich opatrení označili pružnosť produkcie potravín a ekosystému, zachovanie genetických zdrojov a integrované riadenie škodlivých činiteľov. V rámci prispôsobovania sa klimatickej zmene navrhli diverzifikáciu produkcie potravín a dodávku vody. Na záver zdôraznili prioritu pokrytia svetových potrieb potravín, podporu trvalo udržateľného poľnohospodárstva a lesníctva v novom klimatickom režime a potrebu investovania do výskumu poľnohospodárskych praktík s ohľadom na klimatickú zmenu.
Okrúhly stôl 4: Opatrenia na zlepšenie globálnej potravinovej bezpečnosti: rozvoj vidieka, malí farmári a obchodné hľadiská

Okrúhly stôl sa dotkol opatrení na zlepšenie globálnej potravinovej bezpečnosti. Hlavný prejav predniesla Luisa Dias Diogo, predsedkyňa vlády Mozambiku, ktorá opísala skúsenosti krajiny z kolísavej výroby potravín a zdôraznila potrebu vhodného určenia zdrojov, vytvorenia finančného systému, mieru a politickej stability. Spolupredseda Karel de Gucht, európsky komisár pre rozvoj opísal trhové politiky EÚ, pričom zdôraznil, že malí farmári potrebujú vybudovanie infraštruktúry a podporných fiškálnych politík. Kanayo Nwanze, prezident IFAD, rovnako zdôraznil potrebu jednotných investícií, výskumu a prístupu na trh. K téme sa ďalej vyjadrili predstavitelia WTO, Medzinárodného výskumného inštitútu pre výživové politiky a zástupkyňa Medzinárodnej federácie poľnohospodárov, a to v mene žien - poľnohospodárok. 
Diskusia sa sústredila na postavenie poľnohospodárstva, rozvoja vidieka, opatrení na zvýšenie poľnohospodárskej produkcie, prístup malých farmárov na trh, rodinné farmy a prístup k pôde, trhové obmedzenia, vplyv klimatickej zmeny ako aj postavenie a úlohu žien v poľnohospodárstve a potravinovej bezpečnosti.
B. 36. zasadnutie konferencie FAO

V dňoch 18. až 23. novembra 2009 pokračovalo rokovanie pravidelným 36. zasadnutím konferencie FAO ako vrcholného rozhodovacieho orgánu. Zasadnutia sa zúčastnilo 166 členských krajín, Európske spoločenstvo, asociovaní členovia a pozorovatelia z okruhu medzinárodných vládnych a mimovládnych organizácií. Konferencia prebiehala formou plenárnej diskusie a dvoch komisií. Rokovanie bolo vedené v duchu odporúčaní Nezávislého externého hodnotenia FAO pre reformu organizácie. Všeobecná politická diskusia vedúcich delegácii v rámci hodnotenia stavu výživy a poľnohospodárstva bola zameraná na tému Zlepšenie pripravenosti ako aj efektívnej odpovede na hrozby a krízy vo výžive a poľnohospodárstve, ktorá zodpovedá jednému zo strategických cieľov FAO na roky 2010 – 2019.  

Zasadnutie otvoril predseda vlády Turecka, R.T. Erdogan, následne sa zhromaždeniu prihovoril generálny riaditeľ FAO, J. Diouf. Vo svojom príhovore zdôraznil úlohu FAO v globálnej potravinovej bezpečnosti a alarmujúcu situáciu nárastu počtu hladujúcich vo svete na 1 miliardu v dôsledku potravinovej krízy v rokoch 2007-2008 a následnej celkovej hospodárskej a finančnej krízy. Zároveň pripomenul záväzok implementácie reformy organizácie, ktorá bola schválená na mimoriadnom zasadnutí Konferencie FAO v novembri 2008.

Skúmanie stavu výživy a poľnohospodárstva

Vedúci delegácií sa vyjadrili k celkovému stavu vo výžive a poľnohospodárstve, a najmä k problému pripravenosti na hrozby a krízy. Konštatovalo sa výrazné zhoršenie potravinovej bezpečnosti vo svete ako dôsledok potravinovej krízy a následnej finančnej a hospodárskej krízy. Konferencia opätovne zopakovala nutnosť zvrátenia tohto trendu prostredníctvom dobre koordinovaných aktivít na celosvetovej úrovni, pričom treba brať ohľad na narastajúcu svetovú populáciu (predpoklad 9 miliárd ľudí v roku 2050), využívanie biopalív, klimatickú zmenu a teda celkový tlak na prírodné zdroje. 
Členské štáty ocenili prácu FAO v núdzových operáciách a prvotnej obnove. Zároveň zdôraznili potrebu efektívnejšieho partnerstva medzi organizáciami OSN, najmä tými sídliacimi v Ríme – Svetový potravinový program a IFAD – ako aj ďalšími medzinárodnými inštitúciami. V tejto súvislosti bola podčiarknutá dôležitosť podpory FAO pre systém skorého varovania, pripravenosti a rýchlej reakcie na hrozby a krízy, ktoré sa v dôsledku klimatickej zmeny objavujú čoraz častejšie. Pre zlepšenie pripravenosti na hrozby vo výžive a poľnohospodárstve je potrebné posilniť inštitucionálne zabezpečenie na národnej a lokálnej úrovni. Taktiež sa Konferencia zhodla, že je potrebné zvýšiť investície do poľnohospodárstva s cieľom zlepšenia produktivity, infraštruktúry, ako aj do súvisiacej vedy a výskumu a zabezpečiť voľný prístup a spravodlivé pravidlá poľnohospodárskych trhov.
Konferencia vyzdvihla prijatie deklarácie Svetového summitu o potravinovej bezpečnosti ako dôležitý krok v boji s hladom a podvýživou ako aj dôležitosť Svetového partnerstva pre poľnohospodárstvo, potravinovú bezpečnosť a výživu v rámci reformy Výboru FAO pre svetovú potravinovú bezpečnosť.

Základné programové politiky FAO vo výžive a poľnohospodárstve

Konferencia schválila základné programové dokumenty – Strategický rámec na roky 2010 – 2019, Strednodobý plán na roky 2010 – 2013 a Program práce na roky 2010 - 2011. Dokumenty poskytujú základné ciele a vedúce princípy pre programy FAO v budúcnosti. Tiež predpokladajú širšiu spoluprácu organizácií v systéme OSN. Strednodobý plán zohľadnil požiadavku reformy a je formulovaný vo forme priorít, indikátorov a cieľov. Implementácia a dosiahnuté výsledky budú preskúmané jednotlivými technickými výbormi a regionálnymi konferenciami ako aj Radou FAO, Programovým a Finančným výborom FAO.
Konferencia ďalej schválila správy technických výborov, ktoré zasadali v období 2008 – 2009, a to: 28. zasadnutie výboru pre rybárstvo (marec 2009), 19. zasadnutie výboru pre lesníctvo (marec 2009), 67. zasadnutie výboru pre komoditné problémy (apríl 2009), 34. zasadnutie výboru pre potravinovú bezpečnosť (október 2008), 35. zasadnutie výboru pre potravinovú bezpečnosť (október 2009) a 12. zasadnutie komisie pre genetické zdroje pre výživu a poľnohospodárstvo (október 2009). Pre budúcu prácu výborov bolo prijaté odporúčanie, aby boli prijaté samostatné priority pre prácu výborov.
Mimoriadny význam sa prikladá Výboru pre svetovú potravinovú bezpečnosť (CFS), ktorý na svojom 35. zasadnutí odsúhlasil reformu CFS. CFS bude tvoriť centrálny prvok Svetového partnerstva pre poľnohospodárstvo, potravinovú bezpečnosť a výživu s cieľom eliminovať hlad a zabezpečiť potravinovú bezpečnosť pre všetkých. Úlohami CFS bude zabezpečiť svetovú koordináciu procesov s cieľom posilniť spoluprácu vlád, regionálnych a medzinárodných organizácií (WFP, IFAD, WB, Svetový monetárny fond, WTO), mimovládnych organizácií, súkromného sektora, organizácii združujúcich producentov potravín ako aj ďalších zainteresovaných subjektov. Ďalej propagovať konvergenciu politík aj cez rozvoj medzinárodných stratégií a dobrovoľných smerníc pre potravinovú bezpečnosť; podporovať a pomáhať krajinám a regiónom na ich žiadosť pri rozvoji, implementácii, monitoringu a hodnotení národných alebo regionálnych plánov boja s hladom a vykonávania dobrovoľných smerníc na právo na potraviny. Dôležitou súčasťou CFS bude panel expertov na vysokej úrovni pre potravinovú bezpečnosť a výživu pozostávajúci z národných odborníkov, ktorý bude vypracovávať hodnotenia a analýzy stavu potravinovej bezpečnosti, poskytovať vedecké a vedomostné analýzy a poradenstvo na súvisiace otázky ako aj identifikovať aktuálne problémy pre určovanie priorít. Reformu bolo potrebné premietnuť do ustanovení základných textov FAO, vrátane ústavy, preto Konferencia prijala niekoľko rezolúcií pre implementáciu reformy.
Konferencia taktiež vzala na vedomie Globálnu stratégiu pre poľnohospodársku a vidiecku štatistiku (ktorá bude vo februári 2010 schválená Štatistickou komisiou OSN), Správu o pokroku v aktivitách medzinárodného roka prírodných vlákien 2009, Strednodobú správu ku komplexnému skúmaniu operačných rozvojových aktivít OSN, Stav plnenia globálneho akčného plánu pre živočíšne genetické zdroje pre výživu a poľnohospodárstvo, Správu o aktivitách Svetového potravinového programu, Výsledky Fóra expertov „Ako uživiť svet v roku 2050“ a Hodnotiacu správu Medzinárodného roka zemiakov 2008. 


V rámci hodnotenia plnenia programov Konferencia prerokovala Správu o implementácii programu FAO v rokoch 2006 – 2007 a Predbežnú hodnotiacu správu za rok 2009. Konštatovalo sa, že riadny program FAO bol v rokoch 2006 – 7 zabezpečený v rámci rozpočtovaných zdrojov. Konferencia uvítala nový formát hodnotiacich správ, snahu o zapojenie zainteresovaných subjektov a systematickú odozvu, čo bolo docielené aj vďaka novému úradu pre hodnotenie.  

Konferencia sa osobitne venovala pokroku v implementácii Okamžitého akčného plánu pre reformu FAO, ktorý bol prijatý rezolúciou 1/2008. Konferencia jednomyseľne schválila správu o pokroku a ocenila uskutočnené kroky reformy ako zavedenie výsledkovo orientovaného riadenia, decentralizáciu a efektívnejšie riadenie ľudských zdrojov. Implementácia opatrení akčného plánu bude pokračovať v nasledujúcom období pod dozorom Konferenčného výboru pre pokračovanie reformy FAO. Zmeny vyplývajúce zo schválenej reformy boli premietnuté do ústavy FAO, základného textu FAO, všeobecných pravidiel FAO, finančných pravidiel a samostatných rozhodnutí formou rezolúcií Konferencie. Zmeny sa týkajú funkcií regionálnych konferencií, technických výborov, postavenia generálneho riaditeľa FAO, zavedenia systému priorít, rozšírenia právomocí Rady FAO, postavenia a práv nezávislého predsedu Rady FAO ako aj celkového systému prípravy programových a rozpočtových strategických dokumentov.
Finančné a rozpočtové záležitosti

Najrozporuplnejším bodom programu bolo schválenie riadneho rozpočtu FAO na roky 2010 – 2011. Konferencia prijala kompromisný rozpočet vo výške 1. 000 526 000 USD, čo predstavuje zvýšenie o 7,6 % oproti obdobiu 2008 – 2009. Rozpočet odzrkadlil požiadavky EÚ na odloženie doplnenia špeciálneho rezervného účtu, zvýšenie predpokladaného objemu šetrenia a plné financovanie Okamžitého akčného plánu pre reformu FAO. Tiež bol odsúhlasený nový prvok v rozpočte FAO, a to možnosť transferu prostriedkov z jednotlivých kapitol. Pre určenie povinného príspevku jednotlivých členských krajín bolo schválené použitie stupnice OSN pre roky 2007 – 2009, nakoľko nová stupnica OSN na roky 2010 – 2011 bude predmetom rokovania Valného zhromaždenia OSN až v decembri 2009. Táto sa následne vo FAO uplatní pre roky 2012 – 2013. Pre Slovenskú republiku to predstavuje 0,063% zo schváleného rozpočtu. 


Konferencia schválila auditované účty za roky 2006 – 2007 a správu externého audítora. Prediskutovala možnosti opatrení na podporu včasných platieb členských krajín, pričom neschválila žiadne nové podporné opatrenia. V súčasnosti platí pravidlo pozastavenia volebného práva v prípade neuhradenia členského príspevku.  
Voľby a menovania

Konferencia zvolila členov Rady FAO, ktorá je výkonným orgánom Konferencie. Má 49 členov. Zaoberá sa základnými otázkami svetového poľnohospodárstva a výživy, aktuálnymi problémami, aktivitami. Prerokúva Program práce a rozpočtu FAO, administratívne záležitosti, finančné riadenie organizácie a prijíma odporúčania pre Konferenciu.


Slovenská republika bola zvolená za člena Rady FAO na obdobie november 2009 až jún 2012 za región Európy. Slovenská republika sa stala členom po 15 rokoch, druhýkrát od vstupu SR do FAO. Úlohy vyplývajúce z členstva bude zabezpečovať stály predstaviteľ SR pri FAO zo Zastupiteľského úradu SR v Ríme a Odbor zahraničnej koordinácie Ministerstva pôdohospodárstva SR.

Konferencia ďalej volila nezávislého predsedu Rady FAO na obdobie 2009 - 2011 z troch kandidátov. V tajných voľbách zvíťazil Luc Guyau, zástupca Francúzska. Predseda má za úlohu viesť zasadnutia Rady FAO, komunikovať s predsedami jednotlivých technických výborov, zjednodušovať dialógu medzi jednotlivými regionálnymi skupinami (a najmä medzi rozvinutými a rozvojovými krajinami sveta), hľadať konsenzus ako aj navrhovať kompromisné riešenia medzi FAO a členskými krajinami.
C. Zhrnutie významných záverov zasadnutí:
1. Prijatie deklarácie zo svetového summitu, ktorá obsahuje strategické ciele a záväzky s cieľom odstrániť hlad vo svete. Vyžaduje sa prijatie opatrení na národnej, regionálnej a svetovej úrovni, zvýšenie investícií do poľnohospodárstva, rozvoja vidieka a potravinovej bezpečnosti podľa schválených princípov.

2. Podpora činnosti Globálneho partnerstva pre poľnohospodárstvo, potravinovú bezpečnosť a výživu, ktoré bude riadiť a koordinovať aktivity smerujúce k zaisteniu potravinovej bezpečnosti.

3. Posilnenie postavenia Výboru pre potravinovú bezpečnosť, ktorý bude podľa schválenej reformy medzinárodnou a medzivládnou platformou pre Globálne partnerstvo, a najmä zahájenie činnosti panela expertov ako vedeckého, poradného telesa.

4. Potreba venovania zvýšenej pozornosti klimatickej zmene a jej vplyvu na potravinovú bezpečnosť. Prijať adaptačné a mitigačné opatrenia v poľnohospodárstve. 

5. Schválenie základných programových dokumentov FAO, ktoré jasne určujú priority organizácie v období 2010 – 2011 ako aj strednodobom horizonte.

6. Prijatie rozpočtu FAO na roky 2010 – 2011, ktorý zabezpečí implementáciu výsledkovo orientovaných programov ako aj okamžitého akčného plánu pre reformu FAO.

7. Zvolenie zástupcu Francúzska, Luca Guyau za nezávislého predsedu Rady FAO, 49 členného výkonného orgánu FAO.

8. Zvolenie Slovenskej republiky za člena Rady FAO za región Európy na obdobie november 2009 – jún 2012.

9. Nadviazanie bilaterálnych kontaktov so zástupcami FAO a niektorými členskými krajinami pre budúcu spoluprácu Slovenskej republiky

